**KONCERTA PROGRAMMA**

10.06.22 Rīgas Domā

**Volfgangs Amadejs Mocarts**

(1756-1791)

**Fantāzija** fa minorā/ Fantasy in F minor K. 608

Kādā vēstulē tēvam jaunais V. A. Mocarts reiz rakstīja: “Manās acīs un ausīs ērģeles tomēr ir un paliek visu instrumentu karaliene” (1777. gada 17. oktobris). Un tomēr… Un tomēr šī komponista patiesi nepārskatāmi plašajā skaņdarbu klāstā ērģeļdarbi skaita ziņā ieņem pavisam mazu stūrīti. Šo nedaudzo ērģeļdarbu vidū viens no skaistākajiem ir *Fantāzija* fa minorā, kas rakstīta, kā norāda autors, “pulkstenī iebūvētām ērģelēm”. Te jāatceras, ka vēl V. A. Mocarta laikā lieli, grezni, ar dažādām spēlējošām ierīcēm apgādāti pulksteņi bija jo iecienīts lepno salonu greznumpriekšmets.

Tomēr, lai arī *Fantāzijas* izcelsme ir visai ekstravaganta, kompozīcija veidota īstas ērģeļfantāzijas tradīciju garā, kā vairāku posmu kontrastu sastatforma.

**Koncertārija/ Concert Arie *Vado, ma dove?*** K. 583

**Introdukcija** (Fantāzija) do minorā/ Introduction (Fantasy) in C minor K.396

**Motete *Exsultate, jubilate*** K. 165

1. *Exsultate, jubilate*

*2. Fulget amica dies*

*3. Tu virginum corona*

*4. Alleluja*

***Adagio*** un ***Allegro*** fa minorā/ in F minolr K. 594

Visi trīs zināmie V. A. Mocarta ērģeļdarbi –*Adagio* un *Allegro* fa minorā (K.594), *Andante* Fa mažorā (K. 608) un Fantāzija fa minorā (K. 608) – ir uzrakstīti mūža pašā nogalē 1790. gada beigās un 1792. gadā. Visi trīs rakstīti 18. gs. beigās modē nākušajam spēļu rīkam – mehāniskajām ērģelēm , kas nereti tika savienotas ar pulksteņa mehānismu. Šim instrumentam skaņdarbus komponējuši arī G. F. Hendelis, J. Haidns, L. van Bēthovens.

V. A. Mocarta *Adagio* un *Allegro*  (dažkārt saukts arī par Fantāziju) rakstīts pēc grāfa Deima pasūtījuma un paredzēts atskaņošanai grāfa dibinātajā Millera vaska figūru muzejā Vīnē. Vēstulē savai sievai Konstancei komponists sūrojās: “Ak, ja nu vēl tas būtu liels spēlējošs pulkstenis, kas skanētu kā ērģeles, tad darbs sagādātu man prieku, bet šis instruments, kuram ir tikai mazas, augstu skanošas stabulītes, man atgādina rotaļlietu.” Un tomēr, rezultātā ir radīts darbs, kas atskaņojams arī uz lielām ērģelēm un kas reprezentē vairākas tipiskas V. A. Mocarta mūzikas īpašības: piemīlību, jūtīgumu, melodisko un harmonisko ideju bagātību malējos *Adagio* posmos, kā arī rosīgu enerģiju, dzīvespriecīgu kustīgumu *Allegro* daļā.

I. G.

**Ārija/ Arie *Laudate Dominum*** no *Vesperae solennes de confessore*K. 339

**Fūga** sol minorā/ Fugue in G minor K. 401 (375 c)

Fūga sol minorā – viens no interesantākajiem Mocarta skaņdarbiem – ir maz pazīstama plašam mūzikas mīļotāju lokam. Tā ir dubultfūga, kur otrā tēma ir pirmās tēmas apvērsums. Fūga kopumā ir brīva, izvērsta kompozīcija. Tās muzikāla dramaturģija tuva Baha monumentālajiem ērģeļu skaņdarbiem, ar kuriem tai ir intonatīva līdzība. Šī fūga tiks atskaņota Patrika Rozes (Patrick Roose, 2006.) un Roberta Hansona (2018) redakcijā.